กสิกรไทยเปิดสมัครบัตรเดบิตเซเว่นเพิร์สตั้งเป้า 1 ล้านใบปีนี้ชูจุดขาย”แตะ รูด กด”
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารกสิกรไทย ให้ความสำคัญและสนับสนุนการใช้จ่ายผ่านบัตรแทนที่การใช้เงินสด เนื่องจากเป็นช่องทางที่สะดวก ปลอดภัยสำหรับลูกค้า และสอดคล้องกับแนวโน้มในประเทศที่พัฒนาซึ่งมีลักษณะเป็นสังคมไร้เงินสด (Cashless Society) ดังนั้นธนาคารฯ จึงมุ่งพัฒนาบริการบัตรเดบิตอย่างต่อเนื่อง ให้ใช้งานง่าย และสามารถตอบสนองการใช้จ่ายของลูกค้า เพื่อให้เกิดความนิยมในการใช้งานเพื่อการชำระเงินมากขึ้น โดยเฉพาะในกลุ่มลูกค้าที่มีการใช้จ่ายเป็นประจำ และต้องการความสะดวกและรวดเร็วสูงสุด อาทิ กลุ่มคนในพื้นที่เมืองใหญ่ที่ใช้ชีวิตเร่งรีบ ที่ต้องมีการจับจ่ายใช้สอยในชีวิตประจำวัน และนิยมความสะดวก รวดเร็ว
3 มิ.ย. 2558

นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารกสิกรไทย ให้ความสำคัญและสนับสนุนการใช้จ่ายผ่านบัตรแทนที่การใช้เงินสด เนื่องจากเป็นช่องทางที่สะดวก ปลอดภัยสำหรับลูกค้า และสอดคล้องกับแนวโน้มในประเทศที่พัฒนาซึ่งมีลักษณะเป็นสังคมไร้เงินสด (Cashless Society) ดังนั้นธนาคารฯ จึงมุ่งพัฒนาบริการบัตรเดบิตอย่างต่อเนื่อง ให้ใช้งานง่าย และสามารถตอบสนองการใช้จ่ายของลูกค้า เพื่อให้เกิดความนิยมในการใช้งานเพื่อการชำระเงินมากขึ้น โดยเฉพาะในกลุ่มลูกค้าที่มีการใช้จ่ายเป็นประจำ และต้องการความสะดวกและรวดเร็วสูงสุด อาทิ กลุ่มคนในพื้นที่เมืองใหญ่ที่ใช้ชีวิตเร่งรีบ ที่ต้องมีการจับจ่ายใช้สอยในชีวิตประจำวัน และนิยมความสะดวก รวดเร็ว
ล่าสุด ธนาคารกสิกรไทย เปิดตัวบัตรเดบิตกสิกรไทย เซเว่นเพิร์ส (K-DEBIT 7PURSE) เพื่ออำนวยความสะดวกให้แก่ลูกค้าในการใช้ซื้อสินค้าที่ร้านเซเว่น อีเลฟเว่น ทั่วประเทศ ตลอด 24 ชั่วโมง นับเป็นบัตรเดบิตใบแรกที่ใช้การแตะเพื่อชำระค่าสินค้าในร้านเซเว่น อีเลฟเว่นได้ ผู้ถือบัตรจึงไม่ต้องชำระด้วยเงินสด ช่วยเพิ่มความสะดวกรวดเร็วในการใช้จ่าย นอกจากนี้ ยังสามารถใช้บัตรรูดซื้อสินค้าในร้านค้าที่มีสัญลักษณ์วีซ่าได้ทั่วโลก หรือซื้อของทางออนไลน์ และใช้กดทำธุรกรรมผ่านตู้เอทีเอ็มได้ในใบเดียว จึงเป็นบัตรเดบิตที่รองรับความต้องการใช้งานได้อย่างหลากหลาย
นอกจากนั้น ผู้ถือบัตรจะได้รับสิทธิประโยชน์มากมาย อาทิ เมื่อสมัครบัตรที่สาขาของธนาคารกสิกรไทย จะได้รับทันทีชุดกล่องปิคนิคเซเว่นอีเลฟเว่น 1 ชุด และทันทีที่เปิดใช้บัตรที่ร้านเซเว่นอีเลฟเว่น จะได้รับเงินเพิ่มในบัตรมูลค่า 30 บาท และสิทธิพิเศษอื่น ๆ เทียบเท่าสมาชิกเซเว่นการ์ด เช่น ซื้อของร้านเซเว่นอีเลฟเว่นในราคาพิเศษ รับส่วนลดและโปรโมชั่นพิเศษทุกเดือน ใช้จ่ายผ่านบัตรรับคะแนนสะสม ซึ่งสามารถใช้แทนเงินสดหรือแลกเป็นของ พรีเมี่ยมได้ รวมถึงสิทธิประโยชน์จากพันธมิตรของธนาคารกสิกรไทย อาทิ ดูหนัง 100 บาท ที่โรงภาพยนตร์เอสเอฟ ซีนีมา ซิตี้ ทุกสาขา อิ่มกับชุดอร่อยสุดคุ้ม ราคา 100 บาท ที่ร้านแมคโดนัลด์ และสะสมแต้มแลกของรางวัล (ทุกการใช้จ่าย 25 บาท = 1 แต้ม) ผู้สนใจสามารถสมัครบัตรเดบิตกสิกรไทย เซเว่นเพิร์ส (K-DEBIT 7PURSE) ได้ที่ธนาคารกสิกรไทยทุกสาขาทั่วประเทศ ตั้งแต่วันที่ 3 มิถุนายน เป็นต้นไป
นอกจากนี้ ธนาคารฯ จะมีการออกอากาศภาพยนตร์โฆษณา ชื่อ ชุด “คล่องตัว” ครั้งแรกในวันพุธที่ 3 มิ.ย.นี้ ซึ่งนอกจากจะเป็นการแนะนำ บัตรเดบิตกสิกรไทย เซเว่นเพิร์ส (K-DEBIT 7PURSE) ยังมุ่งให้ความรู้ความเข้าใจแก่ผู้บริโภคในเรื่องการใช้ประโยชน์จากบัตรเดบิตอย่างคุ้มค่า โดยเฉพาะอย่างยิ่งประโยชน์ของการใช้จ่ายผ่านบัตรเดบิตแทนการใช้เงินสด ทั้งในแง่ความสะดวกและความปลอดภัย เพื่อตอกย้ำความมุ่งมั่นของธนาคารฯ ที่สนับสนุนการใช้จ่ายผ่านบัตรแทนการใช้เงินสด ด้วยสโลแกน “แตะ รูด กด สะดวกใช้ได้ทุกที่”
นายปกรณ์ กล่าวตอนท้ายว่า บัตรเดบิตกสิกรไทย เซเว่นเพิร์ส (K-DEBIT 7PURSE) เปรียบเสมือนเรือธงที่ธนาคารกสิกรไทยจะใช้บุกตลาดบัตรเดบิตในปีนี้ เนื่องจากเป็นบัตรที่พัฒนาขึ้นเพื่อเข้าถึงการใช้จ่ายในชีวิตประจำวันของลูกค้าอย่างตรงจุด รองรับความต้องการของฐานลูกค้าขนาดใหญ่ที่ต้องการความสะดวกรวดเร็วในการใช้จ่ายที่ร้านสะดวกซื้อ คาดว่าบัตรนี้จะได้รับความสนใจเป็นอย่างดี โดยตั้งเป้าหมายออกบัตร 1 ล้านใบ ภายในสิ้นปี 2558
สำหรับภาพรวมธุรกิจบัตรเดบิตของธนาคารกสิกรไทย ในฐานะผู้นำธุรกิจบัตรเดบิต ธนาคารยังคงยึดหลักการพัฒนาด้วยรูปแบบ “ยูนิเวอร์แซล เดบิต การ์ด” (Universal Debit Card) คือ ใช้บัตรเดบิตเพียงบัตรเดียวได้ในทุกที่และทุกเรื่อง มูลค่าการใช้จ่ายผ่านบัตรเดบิตธนาคารกสิกรไทยประมาณ 40,000 ล้านบาทต่อปี หรือคิดเป็น 40% ของมูลค่าการใช้จ่ายผ่านบัตรเดบิตในประเทศไทย ครองส่วนแบ่งการตลาดเป็นอันดับหนึ่ง ทั้งนี้ ณ สิ้นปี 2557 ธนาคารกสิกรไทย มีฐานบัตรเดบิตรวมอยู่ที่ 9.7 ล้านใบ สำหรับปี 2558 ธนาคารฯ ตั้งเป้าหมายมีฐานบัตรเดบิตรวมที่ 11.8 ล้านใบ